# 'OKU SAI'IA E LONGA'IFÄNAU KINITAKÄTENÍ KE NAU AKO

**Ko e hä 'a e kinitakäteni?**

Ko e kinitakäteni ko e polokalama ako ia ma'a e fanaú kimu'a pea nau toki kamata akó.

'Oku faiako'i 'a e ngaahi polokalama kinitakäteni 'e ha kau faiako ma'u faka'ilonga mata'itohi. 'E ma'u e ho'o tamâ ha ngaahi poto‘i ngāue mahu'inga 'i he kinitakätení ke tokoni ki he'ene teu hü ki he akó.

**Ko e hä 'oku mahu'inga ai 'a e polokalama kinitakätení ki he'eku tamâ?**

Koe fänau 'oku ako kinitakätení ‘oku nau ma’u ha ngaahi poto’i ngāue 'a ia 'oku hoko ia ko e fakava'e ki he kotoa 'enau ako 'i he kaha'u, 'o hangê ko e laukongâ, ako ke lau mo 'ilo'i e ngaahi mata'ifikâ pea lava 'o solova ha ngaahi palopalema. 'E fakafou e ako ho'o tamâ 'i he va'ingâ, he 'oku pehê 'e he fakatotoló ko e founga lelei taha ia ki hono faiako'i e longa'ifänau. 'I he kinitakäteni 'e ma'u ai 'e ho'o tamâ hano ngaahi kaungäme'a fo'ou pea tanumaki ai 'ene tau'atäina mo e loto falala.

**Ko hai 'oku ne fakahoko 'a e ngaahi polokalama kinitakäteni?**

'Oku lava ke ma'u e ngaahi polokalama kinitakätení 'i he meimei kätoa e ngaahi senitä tauhi fänau taimi löloâ pea 'i he ngaahi kinitakäteni 'oku nau tu'u taha pê.

**'E anga fêfê ha'aku fili 'a e kinitakäteni lelei taha ma'a 'eku tamâ?**

'Oku lelei ke vakai'i pe ko e ngäue 'oku fakahoko 'e he kinitakätení 'oku 'i ai ha tokoni pa'anga 'a e pule'angâ - fakasio pe 'oku 'i ai ha setifikeiti fakamo'oni hono 'Fakapa'anga 'o e Kinitakäteni' 'a ia 'oku faka'ali'ali 'i he ako'angâ.

'Oku hanga foki 'e he pule'angâ 'o vakai'i e tu'unga ma'olunga 'a e kätoa e ü kinitakätení pea mo e ngaahi 'api tauhi longa'ifänau taimi löloâ 'aki e founga ko e Polokalama Fakafonua ki he Tu'unga 'o ha me'a Ma'olunga (National Quality Framework) pea ma'u ai ha maaka ki he tu'unga 'o e ngäue'anga taki taha. Kuo pau ke faka'ali'ali 'e he ngaahi ngäue'angâ 'a honau maakâ. Te ke lava 'o kole ki he ngaue'angâ ke fakahä atu kiate koe, pe tala atu e maaka kuo nau ma'ú.

Ko e founga lelei taha ke fakapapau'i 'aki 'a e ako'anga 'oku tonu ki ho fämilií, ko ho'o 'alu 'o sio tonu ki ai pea talanoa mo e kau faiakó ke mahino pe ko e hä e fa'ahinga polokalama kinitakäteni 'oku lava ke kau ki ai ho'o tamâ.

**Fêfê kapau 'oku te'eki lava 'eku tamâ ke lea faka-Pilitänia?**

'Oku fakakau 'e he kau faiako kinitakätení 'a e katokätoa e fänau 'i he polokalamâ, ko e 'uhí ko kinautolu 'oku 'ikai lea faka-Pilitäniâ ke nau ma'u e ngaahi faingamalie tatau ke nau va'inga mo ako 'o hangê pe ko e ni'ihi kehé.

Ko e ngaahi kinitakäteni 'e ni'ihi 'oku nau lava 'o ma'u ha kau faiako 'oku nau lea 'i ha lea 'e ua pea 'oku nau lava ke fakahoko ha tokoni mavahe ma'a e longa'ifanäu 'oku si'isi'i 'enau lea faka-Pilitänia pê 'ikai lea faka-Pilitäniâ.

**'Oku fiha 'a e totongi 'o e kinitakäteni?**

'Oku fakapa'anga 'e he pule'angâ 'a e totongi ki he kätoa e longa'ifänaú ke nau ma'u ako kinitakäteni houa 'e 15 'i ha uike 'i he ta'u kimu'a 'enau hü ki he akó. Ko e lahi e ngaahi kinitakäteni/tauhi'anga longa'ifänaú 'oku 'i ai pe mo ha totongi makehe 'o tänaki ki he fakapa'anga 'a e pule'angâ.

'E lava 'e he ngaahi fämili 'e ni'ihi 'o ma'u ha tokoni fakapa'anga ke feau e totongi makehé, 'o fakatâtâ 'aki 'a e ngaahi fämili 'oku 'i ai 'enau kaati healthcare pe ma'u ngofua nofo (visa) koe'uhi ko ha fa'ahinga 'uhinga 'ofa pê ki he 'enau ngaahi mo'uí. Fakatalanoa ki he kinitakätení ke ma'u ha toe fakamatala lahi ange.

**'E founga fêfê ha'aku lesisita 'eku tamâ 'i he kinitakäteni?**

Kapau 'oku ke 'ilo'i e kinitakäteni 'oku ke fiema'u ke hü ki ai ho'o tamâ te ke lava 'o fetu'utaki ki ai ki hano lesisita. 'Oku lahi mo e ngaahi kosilio fakakolo 'oku 'i ai 'enau ngaahi Polokalama Lesisita Fakatahataha ki he kinitakätení pea te ke lava 'o fetu'utaki ki ho'o kosilio fakakoló ke lesisita ho'o tamâ 'i ha polokalama kinitakäteni 'i ho feitu'ú pê ko ho'o 'eke ki ho'omou neesi fakakolo ki he mo'ui lelei 'a e fa'é mo e fänaú.

Ko e lesisitâ 'oku lahi taha hono fai 'e he 'ü kinitakätení 'i he kongaloto 'o e ta'u ke hü ki he ta'u ka hokó. 'Oku lahi foki mo e 'ü kinitakäteni kuo 'i ai 'enau lisi talitali ko ia ai 'oku fakapotopoto ke lesisita ho'o tamâ 'i he vave tahâ ke lava 'o ma'u hano faingamälie ki he kinitakäteni 'oku ke fili ki aí.

**Fekumi ke lahi ange**

**Ngaahi uepisaití**

Ma'u ha fale'i ki hono kumi 'a e kinitakäteni tonu ma'a ho fämilí:

[www.education.vic.gov.au/parents/childcare-kindergarten/Pages/default.aspx](http://www.education.vic.gov.au/parents/childcare-kindergarten/Pages/default.aspx)

Fekumi ki ha kinitakäteni 'i ho feitu'ú:

[www.education.vic.gov.au/findaservice/Home.aspx](http://www.education.vic.gov.au/findaservice/Home.aspx)

**Telefoni**

Tokelau hahake 'o Vikatölia 1300 333 231

Tokelau hihifo 'o Vikatölia 1300 338 691

Tonga hahake 'o Vikatölia 1300 338 738

Tonga hihifo 'o Vikatölia 1300 333 232

Ke ma'u ha tokoni 'i ho'o lea fakafonuâ:

* Telefoni kihe Ngäue Fakafonua ki he Liliu Lea mo e Fakatonuleâ (TIS) 'i he 131 450
* Kole ange ke nau fakahoko koe ki he fika homou vahé (vakai ki 'olunga)
* Te nau talitali pê he telefoní 'o fakahoko e liliu leâ.